和孟能靜總管西莊閒居九日見招
作者：牟巘
朝代：宋

paragraphs: 風物居然好，亭池穩處安。
上饒初奏最，西墅且追歡。
朗誦詩千首，高眠日幾竿。
放懷聞孟浩，乘興過蘇端。
近局人人喜，閒居事事寬。
扶筇差可强，投社亦非難。
歲月期鮐背，功名付鼠肝。
相將斟壽斚，一笑拂塵冠。
紅蕾春猶小，黄花晚更寒。
摩挲話銅狄，惟許鶴來觀。